Dadajizm to bōł artystyczny nurt we sztuce XX stolecia, kery mioł anfang we 1916 roku. Same miano pochodzi, podug szyroko przyjmowanyj wersyji, ôd "dada" co ôznaczo drzewianne bawidołko abo beblaniy bajtla, kery niy zno jeszcze żodnyj godki. Dadajizm negowoł artyzm a twōrczy wysiłek artysty, kej dzieła sztuki dadajisty przedstowiali gotowe wyroby, l. b. pisuar abo reprodukcyjo ôbrozu s domalowanymi wōnsoma a brodōm. Tworzyli collage, ôbrozy na kerych przedstowiali roztomajte ukłody tajli ôd maszynōw a gydichty ze losowo dobranych słōw. Kōmponowali tyż "muzyka larma". Skiż tygo dadajizm bywoł mianowany "antysztukōm", keryj cechōma bōły absurdalność a przipadkowość. Dadajisty wydowali pisma: "Cabaret Voltaire" a "Dada" (we Zurichu), "Litterature" (Paryż), "Dada Club" a "Der Dada" (Berlin) a tyż "The Blind Man" (Nowy Jork). Kōniec dadajizmu ôgłoszōno we maju 1922 we Weimarze na "Kōnferencyje we sprowie kōńca dada". Niyskorzi srogo tajla dadajistōw zwiōnzoła sie ze surrealizmym. "Sztuka czy antysztuka" we magazynie Histmag (we polskij godce)